Adskillige billister har tidligt torsdag morgen set en mand på cykel, der kom trillende langs motorvejen syd for Aalborg. - Han kørte i nødsporet, og han havde ingen lygter på cyklen, og så talte han i mobiltelefon, fortæller vagtchef Per Vagn Nielsen fra Nordjyllands Politi. Politiet blev ringet op af flere forbikørende billister i området, som havde set cyklisten på afveje efter klokken 5 torsdag morgen. Betjente kørte derefter ud for at forsøge at finde den bløde trafikant, som var kørt forkert, men han var tilsyneladende pist forsvundet. - Vi har ikke kunnet finde ham, så vi må formode, at han er drejet af igen, siger vagtchef Per Vagn Nielsen. Cyklisten blev set på strækningen mellem Støvring og Svenstrup, der ligger syd for Aalborg. Ingen af bilerne på motorvejen har været tæt at ramme ham, lyder det. /ritzau/

Referat:
Mand cyklede meget forkert i de tidlige morgentimer og endte i nødsporet på motorvej.